На основу члана 5. став 3. и члана 7. став 4. Закона о контроли државне помоћи („Службени гласник РС”, број 73/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О УСЛОВИМА И КРИТЕРИЈУМИМА УСКЛАЂЕНОСТИ

ДРЖАВНЕ ПОМОЋИ ЗА ШИРОКОПОЈАСНУ МРЕЖУ

I. УВОДНЕ ОДРЕДБЕ

Предмет

Члан 1.

Овом уредбом ближе се уређују услови и критеријуми усклађености државне помоћи за широкопојасну мрежу, као и правила кумулације.

Примена

Члан 2.

Одредбе ове уредбе примењују се на државну помоћ која се додељује учесницима на тржишту за развој широкопојасне мреже.

Одредбе ове уредбе не примењују се на државну помоћ која је условљена:

1) извезеним количинама, оснивањем и радом дистрибуционе мреже у иностранству или осталим текућим трошковима корисника државне помоћи који су директно повезани са извозном делатношћу;

2) давањем предности коришћењу домаће робе у односу на увезену робу;

3) обавезом корисника државне помоћи да користи робу која је произведена у Републици Србији или услуге које су пружене у Републици Србији;

4) ограничавањем корисника државне помоћи да користи резултате истраживања, развоја и иновација у Републици Србији;

5) обавезом корисника државне помоћи да има седиште или представништво у Републици Србији, осим у тренутку исплате државне помоћи.

Изрази употребљени у овој уредби имају значење одређено законом и подзаконским актима којима се уређује контрола државне помоћи, као и прописима којима се уређују електронске комуникације.

Износи исказани у еврима у овој уредби представљају износ у номиналној вредности или динарској противвредности, по званичном средњем курсу Народне банке Србије.

Усклађена државна помоћ која се додељује за развој широкопојасне мреже

Члан 3.

Државна помоћ која се додељује за широкопојасну мрежу (у даљем тексту: државна помоћ за широкопојасну мрежу) усклађена је са правилима о додели државне помоћи ако испуњава критеријуме и услове из ове уредбе.

II. КРИТЕРИЈУМИ УСКЛАЂЕНОСТИ ДРЖАВНЕ ПОМОЋИ

ЗА ШИРОКОПОЈАСНУ МРЕЖУ

Транспарентност

Члан 4.

Државна помоћ за широкопојасну мрежу усклађена je у смислу члана 3. ове уредбе ако је могуће унапред израчунати тачан износ бруто новчане противвредности без потребе за проценом ризика од прекомерне државне помоћи (у даљем тексту: транспарентна државна помоћ).

Државна помоћ која се додељује у облику бесповратних средстава изражава се у бруто износу, тј. износу пре одбитка пореза и других накнада.

Ако се државна помоћ не додељује у облику бесповратних средстава, износ државне помоћи мора бити изражен у облику бесповратних средстава, тј. у њиховој (бруто) новчаној противвредности.

Критеријум транспарентности испуњавају следећи инструменти (облици) доделе државне помоћи:

1) субвенција и субвенционисана каматна стопа на кредитe;

2) кредит ако је бруто новчана противвредност израчуната на основу референтне каматне стопе која је важећа у тренутку доделе државне помоћи;

3) гаранција ако је обрачуната у облику бруто новчане противвредности субвенције;

4) пореска олакшица ако је предвиђена горња вредност која обезбеђује да се не премаши максимална висинa (интензитет) државне помоћи;

5) други инструменти у складу са законом, код којих је могуће унапред израчунати тачан износ бруто новчане противвредности без потребе за проценом ризика од прекомерне државне помоћи.

Утврђивање оправданих трошкова и интензитета државне помоћи

Члан 5.

Интензитет државне помоћи утврђује се у односу на износ оправданих трошкова, без пореза на додату вредност и других трошкова који могу да се рефундирају у складу са пореским прописима.

Оправданост трошкова доказује давалац државне помоћи исправама које морају да садрже јасне, конкретне и ажуриране податке.

Интензитет државне помоћи мора да буде у складу са дозвољеним интензитетима утврђеним у овој уредби.

Државна помоћ која се исплаћује у више рата и оправдани трошкови дисконтују се на њихову вредност у тренутку доделе при чему се за дисконтовање користи дисконтна стопа која важи у тренутку доделе.

Износ државне помоћи која се не додељује у облику бесповратног средства, једнак је бруто новчаној противвредности бесповратног средства.

Државна помоћ сматра се додељеном на дан када је давалац државне помоћи донео акт којим се одређеном учеснику на тржишту додељује државна помоћ.

Ако је правни основ за доделу државне помоћи уговор, дан закључења уговора сматра се даном доделе државне помоћи.

Ефекат подстицаја

Члан 6.

Државна помоћ за широкопојасну мрежу усклађена је у смислу члана 3. ове уредбе ако има ефекат подстицаја.

Државна помоћ за широкопојасну мрежу има ефекат подстицаја ако је захтев за доделу државне помоћи поднет даваоцу државне помоћи пре почетка радова на пројекту или пре отпочињања обављања делатности.

Захтев из става 2. овог члана нарочито садржи:

1) назив и величину учесника на тржишту;

2) опис пројекта, датум почетка и краја пројекта;

3) локацију пројекта;

4) преглед трошкова пројекта;

5) инструмент и износ државне помоћи.

Индивидуална државна помоћ за улагање, која се додељује на основу акта даваоца унапред одређеном учеснику на тржишту који се разврстава у велика правна лица (у даљем тексту: велико правно лице) има ефекат подстицаја ако је давалац државне помоћи утврдио на основу приложене документације корисника да државна помоћ доводи до знатног повећања:

1) величине пројекта или обима делатности;

2) укупног износа који корисник државне помоћи улаже у пројекат или делатност;

3) брзине реализације пројекта или делатности.

Државна помоћ за улагање има ефекат подстицаја ако се додељује на основу фискалне шеме која је била на снази пре почетка радова на пројекту, ако је захтев за доделу државне помоћи поднет даваоцу после почетка радова на пројекту и ако том шемом није предвиђено да давалац одлучује по слободној оцени о додели државне помоћи.

Изузетно од става 5. овог члана, државна помоћ има ефекат подстицаја ако је фискална шема донета после почетка радова на пројекту и ако је доношењем те шеме престала да важи шема по којој је корисник имао право на доделу државне помоћи.

Под почетком радова на пројекту из става 2. овог члана сматра се почетак грађевинских радова или дан предузимања правно обавезујуће радње у вези са набавком опреме повезане са улагањем или дан стицања дела имовине правног лица која је повезана са смањењем обима пословања тог правног лица.

Куповина земљишта, прибављање дозвола, обављање студија изводљивости и друге припремне радње не сматрају се почетком радова на пројекту из става 2. овог члана.

Остали критеријуми усклађености

Члан 7.

Државна помоћ за широкопојасну мрежу усклађена је у смислу члана 3. ове уредбе ако се додељује учеснику на тржишту којем није наложен повраћај државне или *de minimis* помоћи, као и учеснику на тржишту који није у тешкоћама у смислу прописа којима се уређује контрола државне помоћи.

III. УСЛОВИ УСКЛАЂЕНОСТИ ДРЖАВНЕ ПОМОЋИ

ЗА ШИРОКОПОЈАСНУ МРЕЖУ

1. Државна помоћ за фиксну широкопојасну инфраструктуру

а) Услови усклађености за доделу државне помоћи

Члан 8.

Државна помоћ за улагање у изградњу фиксне широкопојасне инфраструктуре може да се додели за повезивање:

1) домаћинстава, као и других субјеката који доприносе социјалном и економском развоју у областима где не постоји или није планирана изградња широкопојасне инфраструктуре у периоду од најмање две године, која у условима максималног оптерећења обезбеђује брзину преузимања од најмање 100 Mbit/s;

2) субјеката који доприносе социјалном и економском развoју у областима где постоји или је планирао да постоји само једна мрежа у периоду од најмање две године, која у условима максималног оптерећења обезбеђује брзину преузимања од најмање 100 Mbit/s али испод 300 Mbit/s.

Државна помоћ не може да се додели за улагање у, односно за изградњу широкопојасне мреже у областима где постоји најмање једна мрежа која, без знатних улагања, може да се надогради на брзину преузимања од најмање 1 Gbit/s у уобичајеним условима, при максималном оптерећењу.

Државна помоћ за широкопојасну инфраструктуру усклађена је ако је корисник државне помоћи изабран у конкурентном поступку јавног надметања, у складу са начелима јавних набавки и технолошке неутралности.

Изузетно од става 3. овог члана, државна помоћ за широкопојасну инфраструктуру усклађена је ако је корисник државне помоћи изабран без конкурентног поступка јавног надметања, само ако су корисници субјекти јавне управе, који обављају економску делатност, као и ако се додељује за пружање велепродајне услуге.

Државна помоћ усклађена је ако се најмање 70% од укупног улагања у широкопојасну инфраструктуру односи на мрежу, као и ако се улагањем најмање:

1) утростручи брзина преузимања у поређењу са постојећом мрежом из става 1. тачка 1) овог члана;

2) утростручи брзина преузимања и обезбеди брзина од најмање 1 Gbit/s преузимања у условима максималног оптерећења, у поређењу са постојећом мрежом из става 1. тачка 2) овог члана.

Давалац државне помоћи дужан је да успостави механизам за праћење и повраћај државне помоћи ако износ додељене државне помоћи по пројекту прелази износ од десет милиона евра.

Корисник државне помоћи дужан је да води одвојене рачуне за сваку делатност појединачно у складу са прописима којима се уређују рачуноводство и ревизија, како би се обезбедило вршење увида да ли постоје прекомерна накнада за сваку од услуга појединачно и преливања државне помоћи на друге делатности.

б) Оправдани трошкови и интензитет

Члан 9.

Оправдани трошкови за доделу државне помоћи су сви трошкови изградње, управљања и рада широкопојасне инфраструктуре.

Максимални дозвољени износ државне помоћи је износ одређен кроз конкурентни поступак јавног надметања, у складу са начелима јавних набавки и технолошке неутралности.

Ако корисник државне помоћи није изабран у поступку из члана 8. став 3. ове уредбе, максимални износ државне помоћи не сме да пређе разлику између оправданих трошкова и уобичајене оперативне добити израчунате унапред (*ех аntе*), при чему су сви трошкови и приходи узети у обзир и верификовани накнадно (*ex post*) путем механизама за праћење и повраћај државне помоћи.

в) Мапирање географских области

Члан 10.

Давалац државне помоћи на основу географског прегледа рaспрoстрaњeнoсти широкопојасне инфраструктуре одређује географске области које су планиране да буду обухваћене државном помоћи (мапирање географских области).

Мапа географских области садржи списак географских области, износ планиране државне помоћи, методологију и основнe техничкe критеријумe који су коришћени за мапирање географских области.

Мапирање географских области врши се за:

1) фиксне жичне мреже, на нивоу адресе за објекте који могу бити повезани;

2) фиксне бежичне приступне мреже, на нивоу адресе за објекте који могу да буду повезани или на основу процене покривености територије при чему се подаци представљају правоугаоном мрежом са секцијама димензија највише 100х100 метара.

Државна помоћ за изградњу широкопојасне инфраструктуре усклађена је ако је давалац државне помоћи спровео јавне консултације у вези са израдом мапе географских области у трајању од најмање 30 дана.

Изузетно од става 3. овог члана, мапирање преносне мреже није потребно када изградња мреже у исто време укључује увођење мреже за приступ и ограничено увођење неопходних *backhaul* мрежа да би се омогућио рад приступне мреже.

г) Велепродајни приступ широкопојасној инфраструктури

Члан 11.

Корисник државне помоћи мора да омогући велепродајни приступ широкопојасној инфраструктури под једнаким условима и без дискриминације, при чему се активни приступ додељује на најмање десет година од почетка рада мреже, док се приступ физичкој мрежи додељује за њен век трајања.

Велепродајни приступ широкопојасној мрежи коришћењем виртуелних мрежних елемената мора да буде одобрен за временски период који је једнак веку трајања мреже за коју су виртуелни мрежни елементи замена, под условом да је виртуелне мрежне елементе одобрило регулаторно тело надлежно за електронске комуникације.

Услови велепродајног приступа морају да буду исти за целокупну инфраструктуру, укључујући и делове инфраструктуре где се користи постојећа инфраструктура, без обзира на промену власништва, управљањa или радa широкопојасне инфраструктуре.

Корисник државне помоћи мора да омогући велепродајни приступ широкопојасној инфраструктури за најмање три учесника на тржишту и да стави на располагање најмање 50% капацитета инфраструктуре.

Корисник државне помоћи мора да омогући велепродајни приступ и оним деловима широкопојасне инфраструктуре за које није додељена државна помоћ.

Цена велепродајног приступа широкопојасној инфраструктури одређује се применом:

1) просечнe објављене велепродајне цене која преовладава на другим упоредивим подручјима Републике Србије са снажнијим тржишним надметањем;

2) регулисаних цена које је регулаторно тело надлежно за електронске комуникације већ одобрило;

3) трошковног принципа; или

4) прописане методологије у складу са прописима којима се уређују електронске комуникације.

1. Државна помоћ за 4G и 5G мобилне мреже

а) Услови усклађености за доделу државне помоћи

Члан 12.

Државна помоћ за 5G мобилну мрежу додељује се у областима где нема 4G и 5G постојеће мобилне мреже или није планиранa изградња у периоду од најмање две године.

Државна помоћ за 4G мобилну мрежу додељује се у областима где нема 3G, 4G или 5G постојеће мобилне мреже и није планиранa изградња у периоду од најмање две године.

Државна помоћ за 4G или 5G мобилне мреже, за пружање услуге фиксног бежичног приступа, може да се додели само у областима где не постоји мрежа или није вероватно да ће да буде успостављена мрежа у периоду од две године, која обезбеђује брзине преузимања од најмање 100 Mbit/s у уобичајеним условима, при максималном оптерећењу.

Државна помоћ за 4G или 5G мобилне мреже усклађена је ако се додељује у складу са мапом географских области и ако се 4G или 5G фиксном бежичном приступном мрежом најмање утростручује брзина преузимања у односу на постојеће или планиране мреже.

Државна помоћ за 4G и 5G мобилне мреже усклађена је ако је корисник државне помоћи изабран у конкурентном поступку јавног надметања, у складу са начелима јавних набавки и технолошке неутралности.

Изузетно од става 5. овог члана, државна помоћ за 4G или 5G мобилне мреже усклађена је ако је корисник државне помоћи изабран без конкурентног поступка јавног надметања, само ако је корисник мреже субјект јавне управе, који обавља економску делатност, као и ако се додељује за пружање велепродајне услуге.

Државна помоћ усклађена је ако је најмање 50% од укупног улагања у широкопојасну мрежу, улагање у широкопојасну инфраструктуру.

Давалац државне помоћи дужан је да успостави механизам за праћење и повраћај државне помоћи ако износ додељене државне помоћи по пројекту прелази износ од десет милиона евра.

Корисник државне помоћи дужан је да води одвојене рачуне за сваку делатност појединачно у складу са прописима којима се уређују рачуноводство и ревизија, како би се обезбедило вршење увида да ли постоје прекомерна накнада за сваку од услуга појединачно и преливања државне помоћи на друге делатности.

б) Оправдани трошкови и интензитет

Члан 13.

Оправдани трошкови за доделу државне помоћи су сви трошкови за изградњу, управљање и рад пасивне и активне компоненте мобилне мреже.

Максимални дозвољени износ државне помоћи је износ одређен кроз конкурентни поступак јавног надметања, у складу са начелима јавних набавки и технолошке неутралности.

Ако корисник државне помоћи није изабран у поступку из члана 12. став 5. ове уредбе, максимални износ државне помоћи не сме да пређе разлику између оправданих трошкова и уобичајене оперативне добити израчунате унапред (*ех аntе*), при чему су сви трошкови и приходи узети у обзир и верификовани накнадно (*ex post*) путем механизама за праћење и повраћај државне помоћи.

в) Мапирање географских области

Члан 14.

Давалац државне помоћи мапирањем географских области утврђује географске области које су планиране да буду обухваћене државном помоћи, при чему се узимају у обзир подаци свих јавних мобилних електронских комуникационих мрежа представљених правоугаоном мрежом са секцијама димензија највише 100х100 метара.

Елементи методологије и основни технички критеријуми који се користе за мапирање географских области морају да буду јавно доступни.

За географске области које су планиране да буду обухваћене државном помоћи спроводе се јавне консултације.

Државна помоћ за 4G и 5G мобилне мреже усклађена је ако је давалац државне помоћи спровео јавне консултације у трајању од најмање 30 дана, путем објављивања главних карактеристика планиране државне помоћи и списка географских области утврђених мапирањем.

г) Велепродајни приступ за 4G и 5G мобилне мреже

Члан 15.

Корисник државне помоћи мора да омогући велепродајни приступ мрежи под једнаким условима и без дискриминације, при чему се активни велепродајни приступ додељује на најмање десет година од почетка рада мреже, док се приступ инфраструктури додељује за њен век трајања.

Услови велепродајног приступа морају да буду исти за целокупну мрежу, укључујући и делове мреже где се користи постојећа инфраструктура, без обзира на промену власништва, управљањa или радa широкопојасне мреже.

Цена велепродајног приступа за 4G и 5G мобилне мреже одређује се применом:

1) просечнe објављене велепродајне цене која преовладава на другим упоредивим подручјима Републике Србије са снажнијим тржишним надметањем;

2) регулисаних цена које је регулаторно тело надлежно за електронске комуникације већ одобрило;

3) трошковног принципа; или

4) прописане методологије у складу са прописима којима се уређују електронске комуникације.

1. Државна помоћ за *backhaul* мрежу

а) Услови усклађености за доделу државне помоћи

Члан 16.

Државна помоћ за изградњу *backhaul* мреже може да се додели у областима где не постоји *backhaul* мрежа или није вероватно да ће у периоду од најмање две године да буде постављена *backhaul* мрежа, која је заснована на влакнима или на другим технологијама које могу да обезбеде исти ниво перформанси и поузданости.

Државна помоћ мора да доведе до значајног побољшања, односно степена промена у односу на постојеће *backhaul* мреже.

Државна помоћ усклађена је ако се најмање 70% од укупног улагања у широкопојасну мрежу односи на широкопојасну инфраструктуру.

Државна помоћ за улагање у помоћне преносне мреже додељује се:

1) на основу отвореног, транспарентног и недискриминаторног поступка јавног надметања у складу са правилима јавних набавки и уз поштовање принципа технолошке неутралности;

2) субјекту јавне управе без поступка јавног надметања за постављање и управљање, директно или преко интерног субјекта, *backhaul* мреже, при чему субјект јавне управе или интерни субјект, у зависности од случаја, обезбеђује само услуге субвенционисане мреже.

Давалац државне помоћи дужан је да успостави механизам за праћење и повраћај државне помоћи ако износ додељене државне помоћи по пројекту прелази износ од десет милиона евра.

Корисник државне помоћи дужан је да води одвојене рачуне за сваку делатност појединачно у складу са прописима којима се уређују рачуноводство и ревизија, како би се обезбедило вршење увида да ли постоје прекомерна накнада за сваку од поверених услуга појединачно и преливања државне помоћи на друге делатности.

б) Оправдани трошкови и интензитет

Члан 17.

Оправдани трошкови су сви трошкови изградње, управљања и рада *backhaul* мреже.

Максимални дозвољени износ државне помоћи је износ одређен кроз конкурентни поступак јавног надметања, у складу са начелима јавних набавки и технолошке неутралности.

Ако корисник државне помоћи није изабран у поступку из члана 16. става 4. тачка 1) ове уредбе, максимални износ државне помоћи не сме да пређе разлику између оправданих трошкова и уобичајене оперативне добити израчунате унапред (*ех аntе*), при чему су сви трошкови и приходи узети у обзир и верификовани накнадно (*ex post*) путем механизама за праћење и повраћај државне помоћи.

в) Мапирање географских области

Члан 18.

Давалац државне помоћи спроводи мапирање којим утврђује циљне географске области за које додељује државну помоћ, при чему се узимају у обзир све постојеће *backhaul* мреже.

Елементи методологије и основни технички критеријуми који се користе за мапирање географских области морају да буду јавно доступни.

За географске области које су планиране да буду обухваћене државном помоћи давалац државне помоћи спроводи јавне консултације, у трајању од најмање 30 дана, путем објављивања главних карактеристика планиране државне помоћи и списка географских области утврђених мапирањем.

г) Велепродајни приступ *backhaul* мрежи

Члан 19.

Корисник државне помоћи мора да омогући велепродајни приступ *backhaul* мрежи под једнаким условима и без дискриминације, при чему се активни велепродајни приступ додељује на најмање десет година од почетка рада инфраструктуре, док се приступ мрежи додељује за њен век трајања.

Услови велепродајног приступа морају да буду исти за целокупну *backhaul* мрежу, укључујући и делове мреже где се користи постојећа инфраструктура, без обзира на промену власништва, управљањa или радa широкопојасне мреже.

Корисник државне помоћи мора да стави на располагање најмање 50% капацитета мреже приступним корисницима.

Цена велепродајног приступа за *backhaul* мреже одређује се применом:

1) просечнe објављене велепродајне цене која преовладава на другим упоредивим подручјима Републике Србије са снажнијим тржишним надметањем;

2) регулисаних цена које је регулаторно тело надлежно за електронске комуникације већ одобрило;

3) трошковног принципа; или

4) прописане методологије у складу са прописима којима се уређују електронске комуникације.

1. Државна помоћ у облику ваучера

а) Услови усклађености за доделу државне помоћи

Члан 20.

Државна помоћ у облику ваучера усклађена је ако се додељује на основу шеме државне помоћи за коју је спроведена јавна консултација у трајању од најмање 30 дана.

Шема државне помоћи из става 1. овог члана не може да траје дуже од три године, а рок важења ваучера додељених на основу те шеме за крајњег корисника не може да буде дужи од две године.

Државна помоћ у облику ваучера додељује се за потрошаче како би се олакшао рад на даљину, онлајн образовање и услуге обука, као и за мала и средња правна лица (у даљем тексту: МСП).

Шемом државне помоћи мора да се обезбеди једнак третман за све пружаоце услуга, тј. операторе и крајњим корисницима омогући избор оператора без обзира на врсту технологије коју користи.

Државна помоћ у облику ваучера усклађена је ако се додељује директно крајњим корисницима или оператору услуга кога су изабрали крајњи корисници, на следећи начин:

1) ваучерима који су доступни потрошачима и МСП за претплату на нову широкопојасну услугу или унапређење постојеће услуге која пружа брзину преузимања од најмање 30 Mbit/s у условима максималног оптерећења, под условом да сви оператори могу да пруже ту услугу;

2) ваучерима за МСП за претплату на нову широкопојасну услугу или унапређење постојеће услуге на услугу која пружа брзину преузимања од најмање 100 Mbit/s у условима максималног оптерећења, под условом да сви оператори могу да пруже ту услугу.

Ваучери из става 5. овог члана не могу да се доделе за избор другог оператора који би пружио услугу са истом брзином преузимања.

Државна помоћ у облику ваучера усклађена је само ако се на основу анализе тржишта утврди да шему државне помоћи неће да користи ограничени број оператора и да шема неће да доведе до јачања локалне тржишне моћи одређених оператора, као и ако су спроведене јавне консултације, у трајању од најмање 30 дана.

б) Оправдани трошкови и интензитет

Члан 21.

Оправдани трошкови су месечна накнада, стандардни трошкови уградње и опреме за потребе корисника.

Државна помоћ у облику ваучера може да се додели у износу до 50 % оправданих трошкова.

Давалац државне помоћи успоставља интернет регистар свих оператора који могу да пруже услугу и испуњавају услов за пружање услуге из члана 20. ове уредбе (у даљем тексту: квалификовани оператори) или на други начин обезбеђује доделу државне помоћи на отворен, транспарентан и недискриминаторан начин.

Давалац државне помоћи дужан је да идентификује квалификоване операторе и прикупи информације о њиховом тржишном уделу, услугама и ценама.

Ако је оператор широкопојасних услуга вертикално интегрисан и има малопродајни тржишни удео изнад 25%, услов усклађености државне помоћи је да на одговарајућем велепродајном тржишту понуди приступ другим операторима под транспарентним условима и без дискриминације.

Цена велепродајног приступа из става 5. овог члана одређује се применом:

1) просечнe објављене велепродајне цене која преовладава на другим упоредивим подручјима Републике Србије са снажнијим тржишним надметањем;

2) регулисаних цена које је регулаторно тело надлежно за електронске комуникације већ одобрило;

3) трошковног принципа; или

4) прописане методологије у складу са прописима којима се уређују електронске комуникације.

IV. ПОСЕБНИ УСЛОВИ ЗА ОЦЕНУ УСКЛАЂЕНОСТИ

ПОСЕБНИХ СЛУЧАЈЕВА ДРЖАВНЕ ПОМОЋИ ЗА ШИРОКОПОЈАСНУ МРЕЖУ

Члан 22.

Државна помоћ за широкопојасну инфраструктуру, државна помоћ за 4G и 5G мобилне мреже и државна помоћ за *backhaul* мрежу чији износ прелази 100 милиона евра по пројекту, ако је инструмент доделе државне помоћи субвенција, односно 150 милиона евра по кориснику по пројекту, ако је инструмент доделе државне помоћи други инструмент осим субвенција, изузетно је усклађена ако испуњава посебне услове:

1) доприноси развоју привредне делатности;

2) има подстицајни ефекат;

3) постоји потреба за интервенцијом државе;

4) мера помоћи је примерена;

5) пропорционална је (сведена на минимум);

6) транспарентна је (подаци о помоћи доступни су јавности);

7) позитивни ефекти мере на конкуренцију и трговину између Републике Србије и земаља чланица Европске уније превазилазе негативне ефекте.

Комисија за контролу државне помоћи ближе уређује начин оцењивања испуњености посебних услова из става 1. овог члана.

Државна помоћ у облику ваучера чији износ прелази 50 милиона евра у двогодишњем периоду изузетно је усклађена ако испуњава посебне услове из става 1. овог члана.

V. ПРАВИЛА КУМУЛАЦИЈЕ

Кумулација

Члан 23.

Државна помоћ за широкопојасну мрежу може да се кумулира са другом државном помоћи која се додељује за исте оправдане трошкове без обзира на то да ли је помоћ додељена као индивидуална или путем шеме државне помоћи, до максималног интензитета или износа прописаног овом уредбом.

Државна помоћ за широкопојасну мрежу може да се кумулира са *de minimis* помоћи која се додељује за исте оправдане трошкове до максималног интензитета или износа прописаног овом уредбом.

Државна помоћ за широкопојасну мрежу може да се додели истовремено са другом државном помоћи и *de minimis* помоћи за различите оправдане трошкове и те помоћи могу да буду додељене независно једна од друге до максималних износа или интензитета у складу са законом, овом уредбом и другим подзаконским актима којима се уређује контрола државне помоћи.

Контрола трошења јавних средстава

Члан 24.

Давалац државне помоћи дужан је да врши контролу трошења јавних средстава и коришћења тих средстава за доделу државне помоћи за широкопојасну мрежу и у обавези је да врши надзор да ли корисник државне помоћи троши средства у предвиђеном износу и за намену за коју су му та средства додељена, као и да ли је корисник државне помоћи испунио своју обавезу због које су му средства додељена и која је била предвиђена као услов за доделу државне помоћи.

Давалац државне помоћи ближе уређује начин и поступак вршења контроле и надзора из става 1. овог члана.

VI. ПРЕЛАЗНЕ И ЗАВРШНЕ ОДРЕДБЕ

Започети поступци

Члан 25.

Поступци оцењивања усклађености државне помоћи за широкопојасну мрежу који до дана ступања на снагу ове уредбе нису окончани окончаће се по одредбама Уредбе о условима и критеријумима усклађености хоризонталне државне помоћи („Службени гласник РСˮ, број 62/21).

Ако после ступања на снагу ове уредбе решење Комисије за контролу државне помоћи донето у складу са ставом 1. овог члана буде поништено или укинуто, поновни поступак спроводи се по одредбама ове уредбе.

Престанак важења прописа

Члан 26.

Даном ступања на снагу ове уредбе престаје да важи   
члан 57. Уредбе о условима и критеријумима усклађености хоризонталне државне помоћи („Службени гласник РСˮ, број 62/21).

Ступање на снагу

Члан 27.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-9463/2025

У Београду, 4. септембра 2025. године

ВЛАДА

ПРЕДСЕДНИК

проф. др Ђуро Мацут, с.р.